**САДЊА ПАПРИКЕ НА ОТВОРЕНОМ ПОЉУ**

Паприка је једногодишња биљка из породице *Solanaceae*. Паприка се користи као поврће, зачин и лек. Цењена је због високог садржаја витамина (посебно C), затим шећера, беланчевина, минералних соли и др. Користи се током целе године у свежем или прерађеном стању (конзервисана и смрзнута, сушена).

Постоји велики број врста паприке, које одликују различити облици, величина али и квалитет самог плода. Код нас су најчешће заступљене бабуре, полубабуре као и њене подврсте које се разликују по начину коришћења (за ајвар, печење, сирову конзумацију).

Корен је вретенаст, разгранат али не иде дубоко у земљиште и прилично је слабе усисне моћи. Дужина корена зависи од сорте (50-70 cm). Надземни део је дрвенаст у доњем делу. Листови су једноставне грађе, састављени од петељке и десетак центиметара дугачке уско јајасте и при врху зашиљене лиске. Цвет паприке може бити појединачан или у групи, углавном је беле боје.

Садња паприке на отвореном пољу почиње средином маја и многи повртари су тренутно у процесу припремања изношења расада из пластеника на отворено поље. Препорука стручњака је да се расађивање обавља од 15. до 25. маја када су у питању нижи предели, а од 25. до 1. јуна за више пределе. Паприка је топла биљка и сади се када престане опасност од мразева и када се температура земљишта устали на 15 степени. Избегавати рану садњу јер када је земљиште хладно корен се слабо развија, раст је успорен и листови жуте. **Потребно је водити рачуна о временским приликама и сходно томе приступити садњи паприке на отвореном.** Биљке посађене касно се тешко одржавају (ако су температуре у том периоду високе) и пате од недостатка влаге.

**Земљиште**

Паприка је топла биљка, захтева плодна, структурна земљишта, доброг водно-ваздушног режима и повољних физичко-хемијских особина, а најбоља су чернозем и алувијална земљишта. Као предусев за паприку могу се сејати стрне житарице, траве, једногодишње грахорице док су лоши предусеви за паприку: парадајз, кромпир и патлиџан. Како би се испоштовао правилан плодоред паприка се на истој парцели може садити тек након 5 година. Најбоље резултате даје на дубоким, растреситим и богатим хумусним земљиштима, са рН земљишта 6,0-6,8.

**Расађивање и размак садње**

Расад се пре пресађивања мора прилагодити на нове услове на отвореном пољу и проћи кроз процес каљења. Две седмице пред расађивање мањим бројем заливања и чешћим проветравањем расад је спреман за пресађивање на отворено поље, када је у фенофази 6 до 8 листова, висине стабла 15 до 25 cm и има добро развијен коренов систем. Садња се обавља ујутру или увече након кише или заливања у редове, најчешће два или четири реда са размаком 50 до 60 cm између редова и редним размаком од 20 cm, за бујне сорте размак може ићи и на 70 cm. Водити рачуна да температура ваздуха и земљишта при расађивању буде минимално 15 °C.

**Наводњавање**

Наводњавање паприке је важна и битна ставка у производњи, нарочито након самог пресађивања када је биљка и најосетљивија. Добро планирано и обављено наводњавање утиче на што боље укорењавање биљке. Такође у фенофазама цветања и формирања плодова наводњавање мора бити интензивно како би приноси били задовољавајући али и пажљиво дозирано јер сувише влажно земљиште може довести и до сушења биљке. Наводњавање паприке на отвореном углавном се обавља по систему кап по кап.

**Прихрана**

Производња поврћа на отвореном захтева стално прихрањивање биљака нарочито у периоду интензивног наводњавања.

Како паприка износи из земљишта велике количине азота, фосфора и калијума, потребно је и појачано ђубрење земљишта пре садње. Основно ђубрење земљишта овбавља се у јесење-зимској бразди где се пре орања разбацује стајско ђубриво у количини 40-50 t/ha и NPK 6:18:36 у количини 200-300 kg/ha или NPK 7:14:26 а као допунско ђубрење додаје се NPK 15:15:15 или NPK 20:10:10 у количини 150-200 kg/ha.

**Најбоље је анализом земљишта установити залихе хранива и на основу добијене анализе одредити потребу за ђубрењем.**

**Дипл. Инг. Олга Бјелић**

 **Саветодавац, ПССС Чачак**